input: REGULAMENTUL DE PUNERE ÎN APLICARE (UE) NR. 76/2014 AL COMISIEI
  din 28 ianuarie 2014
  de modificare a Regulamentului (CE) nr. 684/2009 în ceea ce privește datele care trebuie transmise în cadrul procedurii informatizate pentru deplasarea produselor accizabile în regim suspensiv de accize
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Directiva 2008/118/CE a Consiliului din 16 decembrie 2008 privind regimul general al accizelor și de abrogare a Directivei 92/12/CEE (1), în special articolul 29 alineatul (1),
  întrucât:
  (1)
  Pentru a îmbunătăți corelarea dintre informațiile privind deplasarea produselor accizabile, deținute de autoritățile responsabile cu accizele, și informațiile privind produsele accizabile care au fost importate, deținute de autoritățile responsabile cu formalitățile de import, în cazul în care produsele accizabile sunt deplasate în regim suspensiv de accize de la locul de import, expeditorul trebuie să indice codul biroului vamal responsabil cu completarea formalităților de import legate de produsele accizabile care trebuie deplasate în regim suspensiv de accize.
  (2)
  Pentru a preveni abuzurile legate de mecanismul de livrare a produselor accizabile către o destinație care nu figurează în registrul menționat în Regulamentul (UE) nr. 389/2012 al Consiliului (2), la indicarea locului de livrare în proiectul de document administrativ electronic, în proiectul de mesaj privind schimbarea destinației și în proiectul de mesaj privind operațiunea de divizare, expeditorului ar trebui să i se permită să introducă numai adrese care diferă de cele introduse în registrul respectiv, dacă destinatarul înregistrat deține o autorizație de livrare directă sau dacă autoritățile din statul membru responsabil cu autorizarea destinatarului înregistrat cunosc mai multe locuri de livrare.
  (3)
  Pentru ca autoritățile competente din statul membru de expediere să își poată îndeplini atribuțiile în temeiul articolului 21 alineatul (5) din Directiva 2008/118/CE în cazul în care produsele accizabile sunt deplasate într-un regim suspensiv de accize în scopul părăsirii teritoriului Uniunii, expeditorul ar trebui să indice codul biroului vamal în proiectul de document administrativ electronic.
  (4)
  Lista codurilor modurilor de transport din anexa II la Regulamentul (CE) nr. 684/2009 al Comisiei (3) include un cod pentru alte moduri de transport decât cele specificate în restul listei. În scopul identificării depline a modului de transport utilizat în cazul în care se recurge la codul respectiv, este necesar să se adauge o descriere textuală a modului de transport în cauză.
  (5)
  În conformitate cu articolul 22 din Directiva 2008/118/CE, autoritățile competente din statul membru de expediere autorizează expeditorul să omită includerea în documentul în cauză a datelor privind destinatarul dacă destinația este necunoscută la momentul depunerii proiectului de document administrativ electronic. Prin urmare, cerința prevăzută în anexa I la Regulamentul (CE) nr. 684/2009 privind identificarea noului destinatar al deplasării nu ar trebui să se aplice în cazul în care destinația nu este cunoscută în momentul operațiunii de divizare.
  (6)
  Articolul 18 alineatul (4) litera (b) din Directiva 2008/118/CE prevede că statul membru de expediere poate deroga de la obligația de depunere a unei garanții pentru deplasările de produse energetice în regim suspensiv de accize pe cale maritimă sau prin conducte fixe în cazul în care celelalte state membre implicate sunt de acord cu acest lucru. Prin urmare, ar trebui inclus un cod al tipului garantului care să indice faptul că nu este depusă nicio garanție.
  (7)
  Structura codului produselor accizabile din grupul de date „Corpul e-AD” din tabelul 1 din anexa I la Regulamentul (CE) nr. 684/2009 este diferită de structura aceluiași element de date din tabelul 6 din anexa respectivă. Structura prevăzută în tabelul 6 este corectă și, prin urmare, structura primului element de date ar trebui adaptată pentru a corespunde structurii elementului de date din tabelul 6.
  (8)
  Structura numărului secvențial din grupul de date „e-AD privind deplasarea produselor accizabile” din tabelul 6 din anexa I la Regulamentul (CE) nr. 684/2009 nu mai corespunde structurii convenite în cadrul specificațiilor comune ale sistemelor. Prin urmare, respectivul element de date ar trebui adaptat pentru a corespunde structurii din specificațiile comune ale sistemelor.
  (9)
  Prin urmare, Regulamentul (CE) nr. 684/2009 ar trebui modificat în consecință.
  (10)
  În scopul alinierii datei aplicării prezentului regulament la data convenită a aplicării unei noi etape a sistemului informatizat stabilit prin Decizia nr. 1152/2003/CE a Parlamentului European și a Consiliului (4) și în vederea acordării unei perioade adecvate de timp Comisiei și statelor membre pentru a lua măsuri ca să își poată îndeplini noile obligații în materie de documentare care decurg din prezentul regulament, acesta ar trebui să se aplice de la 13 februarie 2014.
  (11)
  Măsurile prevăzute de prezentul regulament sunt conforme cu avizul Comitetului pentru accize,
  ADOPTĂ PREZENTUL REGULAMENT:
  Articolul 1
  Regulamentul (CE) nr. 684/2009 se modifică după cum urmează:
  1.
  Anexa I se modifică în conformitate cu anexa I la prezentul regulament.
  2.
  Anexa II se modifică în conformitate cu anexa II la prezentul regulament.
  Articolul 2
  Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
  Se aplică de la 13 februarie 2014.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Bruxelles, 28 ianuarie 2014.